Rikunarita-ORG/Wikinium huggingface dataset:
# 維基大典:卷首

**一鍵易色**

|  |
| --- |
|

丙戌七夕，文言維基大典用世。共筆修典，以獻天下。至今得文**一萬四千九十五**。

夫維基者，知以公天下，以為天下利。

下筆之先，宜閱凡例、章法，以通文理，萬望矜察。

又，詳共平議，請至會館；欲覽新治，惠訪監修。

 |

卓著
時來運轉
**拗九節**值夏曆正月廿九，晦日也。福州百姓每逮是日，烹糜曰拗九粥者，以之祭祖，又饋親友，餉來客。婦亦歸安，奉糜於父母，藉表孝思。

拗九節始有日，可考至明清。至於其源，眾說紛紜。一說，目蓮供母以是日，遂始此節。惟此實後人所附會。或言其源於榕俗之。其節別名亦眾。始名「下九」。然榕方言中，「下」「後」「窈」「拗」「孝」五字音相似，遂淆然雜用。今多以「拗九」稱。拗九初名下九。閩俗，初九爲上九，十九爲中九，廿九爲下九。而正月廿九者，全年「廿九」之首。是故名曰「下九節」。又以是日爲正月末「九」，名之曰「後九節」。又有榕俗，「九」字爲數之終，凶數也，可致人窮。年事及九，恐遭不測。九有明暗之辨。明九，謂其齡有數字九。如十九、二十九。暗九者，年數倍九也。如十八、二十七。須「拗」過乃九，方爲吉祥。是故烹拗九粥，以驅凶於舍外。或謂之源於「除貧」之俗。而附會目蓮之說，亦有之。

拗九之日，習俗甚多。烹拗九粥，雜飴果，哺之，是謂食拗九粥。或食「時來運轉」，小食也。又晨食太平麵、太平蛋，此「過九」也。
**卓著一覽－評選卓著**

正典
伯里克利像
**伯里克利**，上古雅典執事。西元前四九五年降。母阿嘉麗思，克利斯提尼姪，父柯桑西普斯，政客也。公有雄才，善談論，興藝文，奉民主，繕衛城，治邦訓政，凡三十二年，世稱「雅典治世」。
**正典一覽－評選正典**

新知
《馬泰之雅典娜》* 明治間，日俄之戰於遼也，孰為時**日揆**？
* 化學中有反應，一舉得構六元之環而靡遺原子，其名**維何**？
* 古希臘有神女，司明哲，握樞機，秉武略，臨干戈；主百工之巧，佑英豪之勳；庇城邑而衛邦家，扶正義而黜暴慝者，**誰**耶？（圖）
* 欲求答者，未明其志，而獨詢偏途，遂徒耗心力，而事終不濟者，**何**也？
* 民國廿二年八月以降，**何人**潛附蘇俄，稱新疆王乎？

**大典新知－評選新知**

世事
今丙午年六月初一（合西曆二〇二六年七月十四日） 。 ※新之

是歲乃平年，日本紀為令和八年，中華民國紀為百十五年。

* 三月十八（西曆五月四日），世界衛生組織通告天下：有遊輪名「洪狄亞斯」者，驟作漢坦之疫，亡者數人。📰
* 二月初六（西曆三月廿四日）巳刻，日軍少尉懷刃潛犯華使館，傔從執之。夜，付其警。無傷。
* 正月十五（西曆三月三日），月有食之，既，色赤如血，天竺、北美利加等地皆見之。此為是歲初食。
* 正月十四（西曆三月二日），自伊朗見伐，朝鮮主金正恩雖倡言益修核武，實陰存和議之機。《朝日新聞》度之，謂季春之交，美主川普適將使華，美、朝兩主或得於斯時相晤云。
* 正月十二（西曆二月廿八日），美利堅會以色列襲伊朗，其主哈梅內伊死之。
* 正月初十（西曆二月廿六日），先是，中國禁軍民兩需之器東輸。日本首相高市言曰：「決不可許容，極遺憾。」

**世情概覽**

鑒賞

 **初夏　吾丘衍**
竹樹吹涼滿檻前。南風收雨淡無烟。晴雲一片㸔如雪，我欲呼來直上天。

賞析
子行以「不屑謹守繩墨，而逸氣流蕩清新」為詩名。此作晴雲句極有奇趣，如雪者實也，乘雲者幻也，二者極類而相接不覺有異。竹樹吹涼、南風收雨，皆夏之至致也。

**賞析詩詞**

周虢季子白盤

**琳琅博古**

維基諸策

 維基中樞
 維基共享
 維基爾雅
 維基文庫

治學利器

漢典
國語辭典
異體字庫
粵音字庫
中西曆法

書格
電子古籍
漢籍文庫
明清實錄
朝鮮實錄

**研習寶庫**
# 諡

**諡號**者，古王者、貴族、士大去而上諡，以論定褒貶也，華夏、日本、朝鮮、安南有之。

諡初乃周道，始諡為周太王、文王。

武王崩，周公制諡法。

始諡唯有美諡、平諡，共和行政後以先王暴虐，故惡諡之曰厲。周末，始有私諡，即非王官下賜之諡，常與賢學士。

秦滅六國，帝以諡為子議父，臣議君，遂廢諡制。以己為始皇，後世為二世三世至于萬世云。

漢興，復諡法。高帝崩，諡曰高。又宣帝立，追諡曾祖母衛后曰思，后始有諡。

唐時，武后制生者多字尊號，帝后諡因尊號，後竟多至二十餘字。

歷朝臣諡多為一二字，明清例王一字，臣二字。

民國立，法無諡制，中國遂廢。

諡之善者，後世循周漢故例，以文、武、太、高為首，武功卓著，辟土拓疆之君，常諡曰武，如曹操諡魏武、劉裕諡宋武、蕭衍諡梁武、李淵諡太武，文治昌盛，安邦定國之君常諡曰文，如曹丕諡魏文、劉義隆諡宋文、司馬昭諡晉文、楊堅諡隋文。

## 據
# 隋

| 隋 |
| --- |
| 隋之所在 |
| **國體：** | 三省六部君主制 |
| **元首**： | 皇帝 |
| **國都**： | 長安大興城、東都洛陽 |
| **國語**： | 中古漢語 |
| **通貨**： | 五銖 |
| **立國**： | 開皇元年 文帝即皇帝位 |
| **亡國**： | 皇泰二年 恭帝侗禪王世充 |
| 前後歷三十又八年 |

**隋**，中國朝代也，帝胄楊姓。始文帝堅篡周，止恭帝侑為唐所篡。紀統三十又八年，傳四帝。

## 史

開皇九年滅南陳，南北朝終，中國復歸一統。此間興革除弊，有盛世之象，故史曰開皇之治。然文帝誤信讒言，廢長立幼，終為太子所弒。煬帝踐祚，為政荒淫，十八年留都半載，政事日怠。且窮兵贖武，三伐高句麗，開運河，遊江都，終致民變四起。大業十三年，李淵立恭帝侑於長安，遙尊煬帝為上皇。十四年，王世充立恭帝侗於洛陽。宇文化及弑煬帝以立秦王浩，淵亦廢侑篡位。

化及為竇建德所敗，乃弑浩，自立為許帝。明年，化及敗績，伏誅；王世充廢侗自立，國統遂絕。唐貞觀二年，唐太宗平群雄，天下復歸一統。

## 世系

* 太祖武元皇帝忠，追崇
* 高祖文皇帝堅
* 煬皇帝廣
* 世宗孝成皇帝昭，追崇
* 恭帝侑
* 秦王浩
* 恭帝侗

恭帝侑、秦王、恭帝侗，為並立之君。

|  |  |
| --- | --- |
|
 | 聲音動靜，具錄於**維基共享︰隋** |
# 隋煬帝

| 隋明帝 |
| --- |
|  |
| **名諱** | **楊廣** |
| **生卒** | 天和四年至大業十四年 |
| **在位** | 仁壽四年至大業十四年 |
| **政權** | 隋 |
| **廟號** | 世祖（出恭帝侗） |
| **諡號** | 明皇帝（出恭帝侗） 煬皇帝（出唐高祖） |
| **陵墓** | 隋煬帝陵 |
| **先君** | 父文帝堅 |
| **嗣君** | 孫恭帝侑 |
| 年號 |
| 大業 |

**隋煬帝**，姓楊，諱**廣**，一名**英**，華陰人，文帝次子。

仁壽四年即位，在位十四年，用兵域外，廣興土木，築西苑於洛陽，造離宮四十余所，開運河，賦繁役重，四方民變，前後相接。大業十二年南巡江都，無意北歸，十四年為禁軍之將宇文化及等弒殺於宮中，孫皇泰主侗為之上謚曰明，廟號世祖。從兄唐高祖踐祚，改謚曰**煬**。

## 弒父辯

* 《唐書》以隋煬帝弒父，其實不然，貶前朝也。

## 據

* 《隋書·煬帝紀》
* 《北史·煬帝紀》
# 宇文化及

**宇文化及**，隋大臣也。左翊衞大將軍述之子也。性兇險，不循法度，好乘肥挾彈，馳騖道中，由是長安謂之輕薄公子。煬帝為太子時，常領千牛，出入臥內。累遷至太子僕。數以受納貨賄，再三免官。太子嬖昵之，俄而復職。又以其弟士及尚南陽公主。化及由此益驕，處公卿間，言辭不遜，多所陵轢。見人子女狗馬珍玩，必請託求之。常與屠販者遊，以規其利。煬帝即位，拜太僕少卿，益恃舊恩，貪冒尤甚。大業初，煬帝幸榆林，化及與弟智及違禁與突厥交市。帝大怒，囚之數月。還至青門外，欲斬之而後入城，解衣辮髮，以公主故，久之乃釋，并智及並賜述為奴。述薨後，煬帝追憶之，遂起化及為右屯衞將軍，智及為將作少監。

是時李密據洛口，煬帝懼，留淮左，不敢還都。從駕驍果多關中人，久客羈旅，見帝無西意，謀欲叛歸。時武賁郎將司馬德戡總領驍果，屯於東城，風聞兵士欲叛，未之審，遣校尉元武達陰問驍果，知其情，因謀構逆。共所善武賁郎將元禮、直閤裴虔通互相扇惑曰：「今聞陛下欲築宮丹陽，勢不還矣。所部驍果莫不思歸，人人耦語，並謀逃去。我欲言之，陛下性忌，惡聞兵走，即恐先事見誅。今知而不言，其後事發，又當族滅我矣。進退為戮，將如之何？」虔通曰：「上實爾，誠為公憂之。」德戡謂兩人曰：「我聞關中陷沒，李孝常以華陰叛，陛下收其二弟，將盡殺之。吾等家屬在西，安得無此慮也！」虔通曰：「我子弟已壯，誠不自保，正恐旦暮及誅，計無所出。」德戡曰：「同相憂，當共為計取。驍果若走，可與俱去。」虔通等曰：「誠如公言，求生之計，無以易此。」因遞相招誘。又轉告內史舍人元敏、鷹揚郎將孟秉，符璽郎李覆、牛方裕，直長許弘仁、薛良，城門郎唐奉義，醫正張愷等，日夜聚博，約為刎頸之交，情相款昵，言無迴避，於座中輒論叛計，並相然許。時李孝質在禁，令驍果守之，中外交通，所謀益急。趙行樞者，樂人之子，家產巨萬，先交智及，勳侍楊士覽者，宇文甥，二人同告智及。智及素狂悖，聞之喜，即共見德戡，期以三月十五日舉兵同叛，劫十二衞武馬，虜掠居人財物，結黨西歸。智及曰：「不然。當今天實喪隋，英雄並起，同心叛者已數萬人，因行大事，此帝王業也。」德戡然之。行樞、薛良請以化及為主，相約既定，方告化及。化及性本駑怯，初聞大懼，色動流汗，久之乃定。

義寧二年三月一日，德戡欲宣言告眾，恐以人心未一，更思譎詐以脅驍果，謂許弘仁、張愷曰：「君是良醫，國家任使，出言惑眾，眾必信。君可入備身府，告識者，言陛下聞說驍果欲叛，多醞毒酒，因享會盡鴆殺之，獨與南人留此。」弘仁等宣布此言，驍果聞之，遞相告語，謀叛逾急。德戡知計既行，遂以十日總召故人，諭以所為。眾皆伏曰：「唯將軍命！」其夜，奉義主閉城門，乃與虔通相知，諸門皆不下鑰。至夜三更，德戡於東城內集兵，得數萬人，舉火與城外相應。帝聞有聲，問是何事。虔通偽曰：「草坊被燒，外人救火，故諠囂耳。」中外隔絕，帝以為然。孟秉、智及於城外得千餘人，劫候衞武賁馮普樂，共布兵分捉郭下街巷。至五更中，德戡授虔通兵，以換諸門衞士。虔通因自開門，領數百騎，至成象殿，殺將軍獨孤盛。武賁郎將元禮遂引兵進，宿衞者皆走。虔通進兵，排左閤，馳入永巷，問：「陛下安在？」有美人出，方指云：「在西閤。」從往執帝。帝謂虔通曰：「卿非我故人乎！何恨而反？」虔通曰：「臣不敢反，但將士思歸，奉陛下還京師耳。」帝曰：「與汝歸。」虔通因勒兵守之。

至旦，孟秉以甲騎迎化及。化及未知事果，戰慄不能言，人有來謁之者，但低頭據鞍，答云「罪過」。時士及在公主第，弗之知也。智及遣家僮莊桃樹就第殺之，桃樹不忍，執詣智及，久之乃見釋。化及至城門，德戡迎謁，引入朝堂，號為丞相。令將帝出江都門以示羣賊，因復將入。遣令狐行達弒帝於宮中，又執朝臣不同己者數十人及諸外戚，無少長害之，唯留秦孝王子浩，立以為帝。

十餘日，奪江都人舟楫，從水路西歸。至顯福宮，宿公麥孟才、折衝郎將沈光等謀擊化及，反為所害。化及於是入據六宮，其自奉養一如煬帝故事。每於帳中南面端坐，人有白事者，默然不對。下牙時，方收取啟狀，共奉義、方裕、良、愷等參決之。行至徐州，水路不通，復奪人車牛，得二千兩，並載宮人珍寶。其戈甲戎器，悉令軍士負之。道遠疲極，三軍始怨。德戡失望，竊謂行樞曰：「君大謬誤我。當今撥亂，必藉英賢，化及庸暗，羣小在側，事將必敗，當若之何？」行樞曰：「在我等爾，廢之何難！」因共李本、宇文導師、尹正卿等謀，以後軍萬餘兵襲殺化及，更立德戡為主。弘仁知之，密告化及，盡收捕德戡及其支黨十餘人，皆殺之。引兵向東郡，通守王軌以城降之。

元文都推越王楊侗為主，拜李密為太尉，令擊化及。密遣徐勣據黎陽倉。化及渡河，保黎陽縣，分兵圍勣。密壁清淇，與勣以烽火相應。化及每攻倉，密輒引兵救之。化及數戰不利，其將軍于弘達為密所擒，送於侗所，鑊烹之。化及糧盡，渡永濟渠，與密決戰於童山，遂入汲郡求軍糧，又遣使拷掠東郡吏民以責米粟。王軌怨之，以城歸於李密。化及大懼，自汲郡將率眾圖以北諸州。其將陳智略率嶺南驍果萬餘人，張童兒率江東驍果數千人，皆叛歸李密。化及尚有眾二萬，北走魏縣。張愷等與其將陳伯謀去之，事覺，為化及所殺。腹心稍盡，兵勢日蹙，兄弟更無他計，但相聚酣宴，奏女樂。醉後，因尤智及曰：「我初不知，由汝為計，強來立我。今所向無成，士馬日散，負殺主之名，天下所不納。今者滅族，豈不由汝乎？」持其兩子而泣。智及怒曰：「事捷之日，都不賜尤，及其將敗，乃欲歸罪。何不殺我以降建德？」兄弟數相鬬鬩，言無長幼，醒而復飲，以此為恒。其眾多亡，自知必敗，化及歎曰：「人生故當死，豈不一日為帝乎？」於是鴆殺浩，僭皇帝位於魏縣，國號許，建元為天壽，署置百官。

攻元寶藏於魏州，四旬不剋，反為所敗，亡失千餘人。乃東北趣聊城，將招攜海曲諸賊。時遣士及徇濟北，求餽餉。大唐遣淮安王神通安撫山東，并招化及。化及不從，神通進兵圍之，十餘日不剋而退。竇建德悉眾攻之。先是，齊州賊帥王薄聞其多寶物，詐來投附。化及信之，與共居守。至是，薄引建德入城，生擒化及，悉虜其眾。先執智及、元武達、孟秉、楊士覽、許弘仁，皆斬之。乃以轞車載化及之河間，[1]數以殺君之罪，并二子承基、承趾皆斬之，傳首於突厥義成公主，梟於虜庭。士及自濟北西歸長安。

智及幼頑凶，好與人羣鬬，所共遊處，皆不逞之徒，相聚鬬雞，習放鷹狗。初以父功，賜爵濮陽郡公。蒸淫醜穢，無所不為。其妻長孫，妬而告述，述雖為隱，而大忿之，纖芥之愆，必加鞭箠。弟士及恃尚主，又輕忽之。唯化及每事營護，父再三欲殺，輒救免之，由是頗相親昵。遂勸化及遣人入蕃，私為交易。事發，當誅，述獨證智及罪惡，而為化及請命。帝因兩釋。述將死，抗表言其凶勃，必且破家。帝後思述，授智及將作少監。

其江都殺逆之事，智及之謀也。化及為丞相，以為左僕射，領十二衞大將軍。化及僭號，封齊王。竇建德破聊城，獲而斬之，并其黨十餘人，皆暴屍梟首。
# 江蘇省

| 江蘇省江苏省 |
| --- |
| 江蘇省之所在 |
| **歸屬：** | 中華人民共和國 |
| **屬地**： | 領十三市 |
| **治所**： | 南京市 |
| **執事**： | 省委書記羅志軍；省長李學勇 |
| **人口**： | 七千六百萬餘 |
| **建置**： | 明為南直隸，康熙六年分江南省置江蘇省 中華民國立，因舊置省，至今不廢 唯今割上海一周諸縣為直轄市 |

蘇州北寺塔
**江蘇省**，略字**蘇**，華東一省，故維揚之地，江淮入海處也。外瀕東海，有魚鹽之利。內則水土豐美，人口滋殖。地兼水陸，古來商賈薈萃，漕運通達。遷客騷人，亦多會於此。故江蘇自宋明以來，巨邑遍佈。是以遺跡處處，不可勝數。

面積十萬二千六百平方公里，爲中國第二十四大省；二〇〇四年凡七千四百三十三萬口，爲中國人口第五大省，而人口密度則達一平方公里七百四十二人，居中國第四；其民幾爲漢族，少數民族多者有回族。

## 名

江蘇者，蓋取江寧、蘇州二府之合稱，簡稱取「蘇」。康熙五年析下江巨省江南省爲皖、蘇，今二省之名、境皆襲之。

春秋吳屬，故稱「吳」「吳地」。此地水系發達，湖蕩密佈，故謂「水鄕」；有此水澤，禾熟魚肥，人皆美曰「魚米之鄕」。

## 沿革

《禹貢》徐、揚二州之地。春秋句吳、徐戎所居。戰國為楚之東境。秦置會稽、東海二郡。漢魏之際，世情多變，六朝繼興於此。中唐以降，中原破敗，獨江淮無事，朝廷遂仰食於此。時謂天下之盛，多在江都，而蜀居次，謂之「揚一益二」。宋世有「蘇常熟，天下足」之說，皆在省境。明都應天，遂以為南直隸。清改江南省，康熙間析江南省東半為江蘇省，治蘇州。其時，有海關在松江、海州，乾隆間方廢。其後人口日盛，賦役繁雜，多置新縣，至有兩縣共一城之象，俟民國立，方裁之。

民國初，以江寧為南京。及袁世凱柄國，復都北京。世凱事敗，軍閥繼起，江蘇為孫傳芳所保。十六年，國民政府蔣中正北伐至省，析江蘇省置上海市，十六年定都南京，江蘇乃遷治鎮江。中正以江蘇京畿之地，經營甚力。

二十六年日本侵華，中正所營多隳，國府入蜀以避兵鋒。南京城破，日軍屠城以銼其志，死者三十萬，婦女被掠，傷者無算。其後日本立汪兆銘於南京，別建國府。江蘇乃遷治蘇州，江北之地析置淮海省。三十四年隨日本兵敗而廢。中華民國卒還都南京。

三十七年，國共戰於淮海間，國軍大敗。三十八年南京失。中華人民共和國立，江蘇析置蘇南、蘇北行署，一九五二年復置江蘇省，治南京。

改革開放初，以粵省為重。一九九零年以降，始經營上海，惠及蘇州、無錫、常州等處，惟蘇州最盛，遠超南京。

## 政區

江蘇省治南京市，為副省級市，並有地級市十二，茲列如下：

江南五市，自東而西者，蘇州市、無錫市、常州市、鎮江市、南京市；

江北八市，自北而南者，徐州市、連雲港市、宿遷市、淮安市、鹽城市、揚州市、泰州市、南通市。

## 外典

* 蘇省政府
# 唐

| 唐 |
| --- |
| 唐之所在 |
| **國體：** | 三省六部君主制 |
| **元首**： | 唐皇帝 |
| **總揆**： | 尚書令、尚書僕射、中書令、侍中、同中書門下平章事 |
| **國都**： | 上都長安、東都洛陽、北都太原、西都鳳翔、南都江陵 |
| **國語**： | 中古漢語 |
| **通貨**： | 開元通寶錢 |
| **立國**： | 武德元年五月 高祖即皇帝位 |
| **亡國**： | 天祐四年四月 哀帝禪梁 |
| 前後歷二百九十年 |

**唐**，華夏朝代，帝胄李姓，都長安。興於高祖淵，亡於哀帝柷。紀統二百八十九年，傳廿二帝。時維中夏盛朝，九州郅治，四夷咸賓，榮顯無復，筆之所難述也，乃曰「昭昭有唐，天俾萬國」。

## 略史

高祖起晉中，定隋亂，得天下，即皇帝位，國號唐，都長安。中土諸朝今多以唐為最盛，尤以太宗、玄宗朝為極，號為「貞觀之治」、「開元盛世」。其間，武曌嘗篡唐而立周，中宗既歸正，唐室遂復。貞觀四年滅突厥，得漠南北。貞觀十四年置安西都護，顯慶五年亡百濟，旋併高句麗，設都護於平壤，旋為新羅所侵，遂撤至遼東。至天寶時，貴妃楊氏見寵，其兄釗亦擢為要員，賜名「國忠」，又兼四十餘職，專樞擅政，顛誤朝綱。後右相李林甫斃，國忠代為機務，禍國更甚。十四載，平盧節度使安祿山起事，號「清君側、誅國忠」，兵燹廢政，唐室驟衰，曰「安史之亂」。時中原阢隉，河西諸州防務羸虛，輒為吐蕃所陷。其後，內有北衙宦者用事，外有河朔強藩割據，憲宗朝裴晉公克定藩鎮而不能久治，文宗朝欲除閹豎而罹甘露之變，由是唐室威儀，喪失略盡。廣明元年，黃巢率兵陷長安，旋敗。而唐室將傾，朱溫以功擅權，屠戮公卿。天祐四年，唐亡於後梁。

## 內政

唐世繼隋而光大其政，曰三省六部，曰科舉取士，曰萌蔭，三省者，中書，尚書，門下也，科舉取士者，門類繁多，曰明經、進士、明法、明算、明字、一史、三史、道舉、童子、開元禮，而舉人庶士之所重，唯進士，明經二科而已矣，公卿高門，則多襲父澤，承祖德，累世相繼，謂曰萌蔭。

初唐方肇，太宗聚天下豪強於關中而拱衛帝京，由是科舉雖具其名而無實，武后登天，欲制門閥以士人，始重科舉。

唐初因舊行府兵制，兼行募兵。玄宗時，府兵漸廢。邊徼之兵，為長征健兒。久之為藩鎮，以兵為業，父子相傳。禁中宿衛，北衙代行。天寶末，燕兵起，朝廷有郭子儀、李光弼而不能克河北，人視冀、幽、并猶視吐蕃、回鶻，儼然外邦矣。唐室既衰，乃仰神策軍，至唐季，神策亦衰，不能征戰，藩鎮愈強。

### 戶口

唐世戶口，盛衰相因。盛時則皇家巨室，耗竭府庫，衰則兵亂頻仍，三中減二。太宗貞觀朝，隋亂甫平，天下戶不滿三百萬。其後破高句麗、高昌、遷徙其民以充州郡，加以善政，戶口漸盈。至玄宗天寶十三載。計戶九百六萬九千一百五十四。此唐世之極盛也。難起，戶口驟減。肅宗乾元三年，戶一百九十三萬一千一百四十五。其後亂漸平，戶亦甦。德宗貞元朝，以州郡戶口大減，省其官員。訖武宗會昌年，戶四百九十五萬五千一百五十一。其後有唐衰，僖、昭之間，國無寧日。史失其紀。

### 税

唐初四稅，租調徭役。自玄宗以降，税弊久積，名目以百數，百姓終年供養無休。安史亂後，以兵役并作，戶口大減，貧富之界日遐，民多流亡，安居者不過百中四五。朝廷之用不給。建中元年德宗乃從楊炎議，行兩稅法。至武宗、宣宗時，雜稅復濫，百姓苦之。二廟因降制去弊，會昌元年、大中四年，再三申明其法。

## 外交

貞觀四年，東國日本遣使犬上御田鍬詣闕，太宗禮之，復遣渤海郡公高表仁至東國，以宣聖化。自是兩百餘年，往來不絕，至昭宗乾寧元年，日本以右大臣菅原道真為遣唐使，道真奏廢之，乃止。

有唐一代，疆廣輿闊，東起高句麗，西至疾陵城，凡一萬三千六百五十里，置波斯都督府，蓋今伊朗也。西京開遠門外有石堠，謬曰「西極道九千九百里」，謂無萬里行者，實一萬二千里矣。

## 禮儀

唐有貞觀禮、顯慶禮、開元禮。主祀昊天上帝。貞觀、顯慶二禮，多并行。德宗以降，一行開元禮。

自玄宗徂後，群臣行入合之儀。敬宗以降，月朔，皇帝御紫宸殿，群臣入合。畢，賜群臣食於廊下。

赦囚、德音、立皇后、太子、誅朝敵、免三公、將相，其文曰制，以白麻紙為之，曰「宣麻」。賚賜、徵召、索用、處分，其文曰詔。以白藤紙為之。降於軍旅，則以黃麻紙。告身、與吐蕃、回紇、新羅、渤海及諸可汗書、以金色五花綾紙。

## 唐世系

唐以降諡號長甚，故四字以上者不詳列。

* 唐高祖
* 唐太宗
* 唐高宗
* 唐中宗
* 唐睿宗 武氏篡唐
* 則天順聖皇后 遺詔稱皇后，實為皇帝
* 唐中宗 重祚
* 唐睿宗 重祚
* 唐玄宗
* 唐肅宗
* 唐代宗
* 唐德宗
* 唐順宗
* 唐憲宗
* 唐穆宗
* 唐敬宗
* 唐文宗
* 唐武宗
* 唐宣宗
* 唐懿宗
* 唐僖宗
* 唐昭宗
* 唐昭宣帝，後唐諡**昭宣光烈孝皇帝**

禪讓朱全忠，唐亡

## 據

* 唐長孺《唐書兵志箋正》
* 杜佑《通典》
* 《唐會要》
# 沈法興

**沈法興**者，隋末反王也。湖州武康人也。父恪，陳特進、廣州刺史。法興，隋大業末為吳興郡守。東陽賊帥樓世干舉兵圍郡城，煬帝令法興與太僕丞元祐討之。俄而宇文化及弒煬帝於江都，法興自以代居南土，宗族數千家，為遠近所服，乃與祐部將孫士漢、陳果仁執祐於坐，號令遠近。以誅化及為名，發自東陽，行收兵，將趨江都，下餘杭郡，比至烏程，精卒六萬。毗陵郡通守路道德率兵拒之，法興請與連和，因會盟襲殺道德，進據其城。時齊郡賊帥樂伯通據丹陽，為化及城守，法興使果仁攻陷之，於是據有江表十餘郡，自署江南道總管。復聞越王侗立，乃上表於侗，自稱大司馬、錄尚書事、天門公。承製置百官，以陳果仁為司徒，孫士漢為司空，蔣元超為尚書左僕射，殷芊為尚書左丞，徐令言為尚書右丞，劉子翼為選部侍郎，李百藥為府掾。

法興自克毗陵後，謂江淮已南可指捴而定，專立威刑，將士有小過，便即誅戮，而言笑自若，由是將士解體。稱梁，建元曰延康，改易隋官，頗依陳氏故事。是時，杜伏威據歷陽，陳棱據江都，李子通據海陵，並握強兵，俱有窺覦江表之志。法興三面受敵，軍數挫衄。陳棱尋被李子通圍於江都，棱窘急，送質求救，法興使其子綸領兵數萬救之。子通率眾攻綸，大敗，乘勝渡江，陷其京口。法興使蔣元超拒之於庱亭，元超戰死。法興與左右數百人投吳郡賊帥聞人遂安，遣其將葉孝辯迎之。法興至中路而悔，欲殺孝辯，更向會稽。孝辯覺之，法興懼，乃赴江死。初，法興以義寧二年起兵，至武德三年而滅。
# 長安

隋大興城
西安，古**長安**也，中國舊都，漢、隋、唐都之，城址歷朝有變，今西安咸陽間是焉。王莽篡，嘗易名常安而都之，合以常治久安意，莽卒，尋復名。後梁朱溫置雍州大安府，元世歸安西、奉元路，有明稱西安，迄今沿用。

今之西安城牆者，蓋明西安城也。唐時極盛，曰長安者，覆壓三百餘里，車馬駢闐，商賈輻輳，凡四方十二門，縱橫二十五街，置東西二市，分一百零八坊，界以朱雀大街，東則萬年縣領，西則長安縣治，蓋取其「萬年長安」意也。

倭僧圓仁《入唐求法巡禮行記》載，「夜三更東市失火，燒東市曹門以西二十四行，四千餘家。」

漢長安革古來築成方圓相圍之法，取宮，街，寺，民一合符契之勢，開今世城建之先法。渤海國上京龍泉府、日本平城、平安京悉效其制。北城為庶民之閭，計百六十。西北為市，曰「長安九市」。

今人馬伯庸嘗作有《長安十二時辰》，蓋故唐長安事也。

## 史略

武王自酆居鎬，諸侯宗之。至幽王，燃烽火而戲諸侯，失信於天下，犬戎遂攻而拔之，平王乃東遷成周。豐京者，臨澧水而對鎬京，宗廟祭祀在茲焉。

漢高祖欲都洛陽，張良諫之，因都長安焉。太祖五年，以秦故宮址修長樂宮，七年，復修未央于長安鄉，因以名之曰長安。惠帝五年，城防始竣。至武帝世，置京兆尹，修北，桂，明光諸宫，擴上林，掘明池，肇建章。

王莽敗，長安隳，光武中興以降，三國至晉，未嘗都之。周文帝宇文泰興，復都之。

隋文皇修大興京于首塬南，開皇二年，詔以宇文愷為營新都副監，高熲為大監，六月，破土，翌年春三月，竣。四年，鑿廣通渠，引渭至河。武德元年，唐立，乃改大興為長安。太宗、玄宗、數修之，興興慶宮，大明宮。唐末朱全忠嘗遷洛，以長安爲佑國軍。

宋置陝西路，尋置永興軍路。金改永興軍路為京兆府路。洪武二年，明太祖封次子樉為秦王，有詔西安府長興侯耿炳文并都指揮樸英奉行西安府修整。洪武三年，始建西安城牆。西南西、南兩面礎隋唐故城而延之，東，北牆咸新建之。洪武十一年始竣。隆慶二年，砌牆面以青磚。垣高一十二米，底寬一十五米，頂寬十有四米。方圓十二平方公里，復舊唐故城之十一。崇禎九年，陝西巡撫孫傳庭備闖王之亂，興四門「瓮城」。崇禎十六年，闖王拔西安，翌年都之，國號大順。清襲明制，補修者十有二。乾隆四十六年，倍城牆，設海墁，修水道。
# 唐高祖

**唐高祖**神堯大聖大光孝皇帝諱**淵**，字**叔德**，姓李氏，隴西成紀人也。高祖生於長安，體有三乳，性寬仁，襲封唐公。隋文帝獨孤皇后，高祖之從母也，以故文帝與高祖相親愛。文帝相周，復高祖姓李氏，以為千牛備身，事隋譙、隴二州刺史。

大業中，歷岐州刺史、滎陽樓煩二郡太守，召為殿內少監、衞尉少卿。煬帝征遼東，遣高祖督運糧於懷遠鎮。楊玄感將反，其兄弟從征遼者皆逃歸，高祖先覺以聞，煬帝遽班師，以高祖為弘化留守以禦玄感，詔關右諸郡兵皆受高祖節度。

十三年，拜太原留守，擊高陽歷山飛賊甄翟兒于西河，破之。是時，煬帝南遊江都，天下盜起。高祖子世民知隋必亡，陰結豪傑，招納亡命，與晉陽令劉文靜謀舉大事。計已決，而高祖未之知，欲以情告，懼不見聽。高祖留守太原，領晉陽宮監，而所善客裴寂為副監，世民陰與寂謀，寂因選晉陽宮人私侍高祖。高祖過寂飲酒，酒酣從容，寂具以大事告之，高祖大驚。寂曰：「正為宮人奉公，事發當誅，為此爾。」世民因亦入白其事，高祖初陽不許，欲執世民送官，已而許之，曰：「吾愛汝，豈忍告汝邪？」然未有以發。而所在盜賊益多，突厥數犯邊，高祖兵出無功，煬帝遣使者執高祖詣江都，高祖大懼。世民曰：「事急矣，可舉事！」已而煬帝復馳使者赦止高祖，其事遂已。

七月壬子，高祖杖白旗，誓眾於野，有兵三萬，以元吉為太原留守。癸丑，發太原。甲寅，遣將張綸徇下離石、龍泉、文城三郡。丙辰，次靈石，營於賈胡堡。

九月戊午，高祖領太尉，加置僚佐。以少牢祀河，乃濟。甲子，次長春宮。丙寅，隴西公建成、劉文靜屯永豐倉，守潼關。燉煌公世民自渭北徇三輔，從父弟神通起兵于鄠，柴氏婦，高祖女也，亦起兵于司竹，皆與世民會。郿賊丘師利李仲文、盩厔賊何潘仁向善思、宜君賊劉炅等皆來降，因略定鄠、杜。壬申，高祖次馮翊。乙亥，燉煌公世民屯阿城，隴西公建成自新豐趨霸上。丙子，高祖自下邽以西，所經隋行宮、苑籞，悉罷之，出宮女還其家。

十月辛巳，次長樂宮，有眾二十萬。隋留守衞文昇等奉代王侑守京城，高祖遣使諭之，不報。乃圍城，下令曰：「犯隋七廟及宗室者，罪三族。」

十一月丙辰，克京城。命主符郎宋公弼收圖籍。約法十二條，殺人、劫盜、背軍、叛者死。癸亥，遙尊隋帝為太上皇，立代王為皇帝。大赦，改元義寧。甲子，高祖入京師，至朝堂，望闕而拜。隋帝授高祖假黃鉞、使持節、大都督內外諸軍事、大丞相、錄尚書事，進封唐王。以武德殿為丞相府，下教曰令，視事于虔化門。

十二月癸未，隋帝贈唐襄公為景王；仁公為元王；夫人竇氏為唐國妃，謚曰穆。以建成為唐國世子；世民為唐國內史，徙封秦國公；元吉為齊國公。丞相府置長史、司錄以下官。趙郡公孝恭徇山南。甲辰，雲陽令詹俊徇巴、蜀。

二年正月丁未，隋帝詔唐王劍履上殿，入朝不趨，贊拜不名，加前後羽葆、鼓吹。戊午，周洮降。戊辰，世子建成為左元帥，秦國公世民為右元帥，徇地東都。

五月乙巳，隋帝命唐王冕十有二旒，建天子旌旗，出警入蹕。甲寅，王德仁降。戊午，隋帝遜于位，以刑部尚書蕭造、司農少卿裴之隱奉皇帝璽紱於唐王，三讓乃受。

武德元年五月甲子，即皇帝位于太極殿。命蕭造兼太尉，告于南郊，大赦，改元。賜百官、庶人爵一級，義師所過給復三年，其餘給復一年。改郡為州，太守為刺史。

六月甲戌，趙國公世民為尚書令，裴寂為尚書右僕射、知政事，劉文靜為納言，隋民部尚書蕭瑀、丞相府司錄參軍竇威為內史令。丙子，太白晝見。己卯，追謚皇高祖曰宣簡公；皇曾祖曰懿王；皇祖曰景皇帝，廟號太祖，祖妣梁氏曰景烈皇后；皇考曰元皇帝，廟號世祖，妣獨孤氏曰元貞皇后；妃竇氏曰穆皇后。庚辰，立世子建成為皇太子，封世民為秦王，元吉齊王。癸未，薛舉寇涇州，秦王世民為西討元帥，劉文靜為司馬。太僕卿宇文明達招慰山東。乙酉，奉隋帝為酅國公，詔曰：「近世時運遷革，前代親族，莫不夷絕。曆數有歸，實惟天命；興亡之效，豈伊人力。前隋蔡王智積等子孫，皆選用之。」癸巳，禁言符瑞者。辛丑，竇威薨。黃門侍郎陳叔達判納言，將作大匠竇抗兼納言。

二年正月甲子，陳叔達兼納言。詔自今正月、五月、九月不行死刑，禁屠殺。

二月乙酉，初定租、庸、調法。

四年正月辛巳，皇太子伐稽胡。

十月己丑，秦王世民為天策上將，領司徒，齊王元吉為司空。庚寅，劉黑闥陷瀛州，執刺史盧士叡，又陷觀州。癸卯，毛州人董燈明殺其刺史趙元愷。乙巳，趙郡王孝恭敗蕭銑于荊州，執之。

六年四月己酉，吐蕃陷芳州。[6]己未，以故第為通義宮，祭元皇帝、元貞皇后于舊寢。赦京城，賜從官帛。辛酉，張善安陷孫州，執總管王戎。丁卯，南州刺史龐孝泰反，陷南越州。壬申，封子元璹為蜀王，元慶漢王。癸酉，裴寂為尚書左僕射，蕭瑀為右僕射，封德彝為中書令，吏部尚書趙恭仁兼中書令、檢校涼州諸軍事。

九月壬辰，秦王世民為江州道行軍元帥。

九年六月丁巳，太白經天。庚申，秦王世民殺皇太子建成、齊王元吉。大赦。復浮屠、老子法。癸亥，立秦王世民為皇太子，聽政。

八月丙辰，突厥請和。丁巳，太白晝見。壬戌，吐谷渾請和。甲子，皇太子即皇帝位。

貞觀三年，太上皇徙居大安宮。九年五月，崩于垂拱前殿，年七十一。諡曰太武，廟號高祖。上元元年，改諡神堯皇帝。天寶八戴，謚神堯大聖皇帝；十三載，增諡神堯大聖大光孝皇帝。

## 據

新唐書本紀卷一高祖李淵紀第一
# 大業

**大業**為隋煬帝楊廣之年號也，始於六〇五年，止於六一八年，凡十三年。

## 大事

* 大業元年——隋與契丹戰。
	+ 同年——煬帝詔令以修運河，營東都。
* 大業二年——東都成。
* 大業六年——運河成。
* 大業八年——煬帝征高句麗。
* 大業九年——煬帝再征高句麗。
* 大業十年——煬帝平楊玄感之亂。
	+ 同年——煬帝三征高句麗。
* 大業十三年——唐國公李淵攻大興城，立恭帝侑，尊煬帝為太上皇。
* 大業十四年——江都之變，煬帝為所部弑，隋亡。

## 生

## 卒

## 紀年

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| 大業 | 元年 | 二年 | 三年 | 四年 | 五年 | 六年 | 七年 | 八年 | 九年 | 十年 | 十一年 | 十二年 | 十三年 | 十四年 |
| 西元 | 六〇五年 | 六〇六年 | 六〇七年 | 六〇八年 | 六〇九年 | 六一〇年 | 六一一年 | 六一二年 | 六一三年 | 六一四年 | 六一五年 | 六一六年 | 六一七年 | 六一八年 |
| 干支 | 乙丑 | 丙寅 | 丁卯 | 戊辰 | 己巳 | 庚午 | 辛未 | 壬申 | 癸酉 | 甲戌 | 乙亥 | 丙子 | 丁丑 | 戊寅 |

| 大隨年號 |
| --- |
| 繼 | 大業 | 下 |
| 仁壽 | 義寧 皇泰 |
# 常州市

常州市
**常州市**，五區一縣市。隸江蘇省。治天寧區。民言北吳語常州方言。二〇一〇年，口三百六十萬。

| 常州五區一市 |
| --- |
|
**12新北区武進区金壇区溧陽市一. 鐘樓区二. 天寧区** |

## 沿革

明清置常州府。民國立，廢府，入武進縣。一九四九年，於武進縣境置市。以諸葛慎為市長。

## 政區

* 天寧區
* 鐘樓區
* 新北區
* 武進區
* 金壇區
* 溧陽市
# 杭州市

| 杭州市 |
| --- |
| 杭州市之所在 |
| **歸屬：** | 中華人民共和國 |
| **所屬**： | 浙江省 |
| **屬地**： | 十區一市二縣 |
| **治所**： | 江干區 |
| **執事**： | 黃坤明 |
| **用語**： | 漢語 |
| **人口**： | 六百九十六萬 |
| **建置**： | 故錢塘、仁和縣 民初省為杭縣，十六年，割杭縣城置市 |

**杭州市**，浙江省治也。故宋行在臨安府也。自古繁華，為三吳都會。與蘇並稱**蘇杭**。城西西湖者，東南之勝景也，城北拱宸橋，京杭運河之所終也。杭城多桂，及秋景襲，滿城未有不聞者，飄香往往十里，因以爲市花。舊存十城門，今除鳳山門外皆不在，獨留石碑為記。城中工業多輕工，若紡織，而商賈多民營，若阿里巴巴公司者。文教興盛。浙江大學、浙江省杭州高级中学，皆百年學府。外省一級重點中學凡八，杭州第二高級中學居首。

## 沿革

先史有人，居於良渚，築城截壩，尚存遺跡。上古有禹，盟會諸侯，舍杭登陸，乃名此地。揚州地界，夷夏之交，吳越爭雄，數易其地。秦時為錢塘餘杭二縣，錢塘枕於武林山水之間（今西湖之西），仍跡秦皇纜船石；初隸會稽郡，後屬吳郡，又築秦河。南朝梁武帝太清三年，治臨江郡；陈後主禎明元年，治錢唐郡。

隋開皇九年，始鑿江南河，通漕運，遂為東南望郡。大業三年，罷總管府，置餘杭郡，郡治錢唐。唐武德四年，復稱杭州。天寶元年，改州為郡，復名餘杭。五代時，吳越錢氏建都於此，垂七十年。保境安民，偃兵息戈，一時稱爲樂土。其時增築城郭，西引西湖，東濱大海，南倚鳳凰山，北通運河。營造宮室，設朝市，時人謂之「南宮北市，前朝後市」，號為「地上天宮」，盛甲東南。宋建炎三年，高宗南渡，駐蹕於此，改稱臨安府，以爲行在。元至元十三年，立兩浙都督府。二十一年，江淮行省自揚州移治於此，翌年，改江浙等處行中書省。明清不易其名，皆為杭州府，轄錢塘、仁和等縣。綜觀其城，隋初始建，城鳳凰山，東臨於海，西俯西子，北接運河。歷代增葺，然規制宏大，終莫過於錢氏。

民國元年十一月三日，革命軍俘巡撫增韞，省府制，以為杭縣。民國十三年，江浙戰爭興，九月二十五日，杭州爲閩督孫傳芳所陷，浙督盧永祥遁上海，北伐誓師，孫傳芳通電下野，杭城得免兵燹。十六年，置市，二十六年，爲日軍所陷。一九四九年五月三日，解放軍入城，屬中華人民共和國，故嚴州府六縣咸入其境，以降乃省中城、艮山、筧橋、半山諸區入上城、下城、拱墅。一九七二年二月二十一日，美總統尼克松蒞杭州，署上海公報焉。一九九六年，置濱江區，二零零一年，改蕭山、余杭兩市為區，隸杭州市。二零零八年，市置錢江新城，始建商務樞機，遂成今制。二零一二年，地鐵通。

* 杭州市
*
*
*
*
*
*

## 政區

杭州市行政區劃圖
* 區十：上城、下城、江干、拱墅、西湖、濱江、蕭山、餘杭、富陽、臨安；
* 市一：建德；
* 縣二：桐廬、淳安。

## 它典

* 杭州市府網絡
# 資治通鑑

《**資治通鑑**》，編年史也，宋司馬光奉敕撰。凡二百九十四卷，《目錄》三十卷，《考異》三十卷，計三百萬言。以年月為目，上起周威烈王二十三年，下迄後周世宗顯德六年，總千三百六十有二年事。

初以宋治平三年，光成《通志》八卷，呈英宗御覽，時《通志》止戰國、秦朝事爾。帝覽而善之，遂詔設書局，續修此書。後光沉浮宦海，書局則隨身而設，未嘗一日廢也。神宗踐祚，開經筵，光進《通志》，神宗以為「鑑於往事，有資於治道」，乃賜名《資治通鑑》，並親為之序。王安石新政，光與之爭，不果，致仕歸洛，專修《通鑑》。元豐七年書成，自治平三年開局，已十九年矣。後黃庭堅閱《通鑑》稿百卷，未見一字潦草，其嚴謹如此。後世學者，多以《史記》之外，無可過於《通鑑》者也。

## 修官

* 司馬光：總裁編輯之事，定稿
* 劉攽：專撰周、秦及兩漢事；南北朝之記載，亦有與焉
* 劉恕：專撰三國、南北朝、隋事
* 范祖禹：記唐一代之事
* 司馬康：光之子，掌校讎、覆閱之事

## 體例

記事上起周威烈王二十三年，下迄五代后周世宗顯德六年；即自三家分晉始，而終於趙宋建立前。共十二代，凡千三百二十有六年。

以年月為綱，分為十六紀，曰：

《周紀》五卷、《秦紀》三卷、《漢紀》六十卷、《魏紀》十卷、《晉紀》四十卷、《宋紀》十六卷、《齊紀》十卷、《梁紀》二十二卷、《陳紀》十卷、《隋紀》八卷、《唐紀》八十一卷、《後梁紀》六卷、《後唐紀》八卷、《後晉紀》六卷、《後漢紀》四卷、《後周紀》五卷。

另有《目錄》《考異》各三十卷，以助考證事。總三百五十四卷。

## 後事

後哲宗、徽宗朝，黨爭事起，新黨禁元祐諸賢之學，光為元祐黨魁，其著述見謗。然《通鑑》以卷首有神宗御製之序，故得免於毀版之厄，流傳至今。

元儒胡三省為之作注，曰《資治通鑑音注》，考證精詳，訂正訛誤，為最善之本，今世盛行。

|  |  |
| --- | --- |
|
 | 美辭妙篇，具錄於**維基文庫︰資治通鑑** |

## 據
# 陳勝

**陳勝**，字**涉**，楚陽城人。少時，嘗與人傭耕。輟耕之壟上，悵然甚久，曰：「苟富貴，無相忘。」傭者笑而應曰：「若為傭耕，何富貴也？」勝太息曰：「嗟乎！燕雀安知鴻鵠之志哉！」秦二世元年秋七月，發閭左戍漁陽九百人，勝為屯長。會大雨，道不通，度已失期。失期法斬，乃謀殺兩尉，而舉大事，乃偽為魚腹丹書曰：「陳勝王」，卒買魚烹食，得書，怪之，涉又使吳廣次所旁叢祠中，夜篝火，狐鳴呼曰：「大楚興，陳勝王」，眾益慐。涉遂召徒屬曰：「公等遇雨，皆已失期，當斬。壯士不死則已，死則舉大名耳。侯王將相，寧有種乎？」徒屬皆曰：「敬受命。」乃詐稱公子扶蘇、項燕。袒右，稱大楚。勝自立為將軍，入據陳，立為王，號為張楚。諸郡縣，皆殺長吏，以應勝。秦令章邯免驪山徒、人奴產子，悉發以擊楚軍，大敗之。二年，至下城父，其御莊賈殺勝以降秦。諡曰**隱王**。

勝為王凡六月。初為王，其故人傭耕者聞之，之陳，叩宮門，見涉殿屋帷帳，客曰：「夥！涉之為王沈沈者。」楚人謂多為夥，故天下傳之，夥涉為王，自陳涉始。客出入愈益發舒，言勝故情。或言客愚無知，專妄言，輕威。勝斬之。諸故人皆自引去，由是無親勝者。以朱防為中正，胡武為司過，主司群臣。諸將徇地，至，令之不是者，繫而罪之。以苛察為忠。其所不善者，不下吏，輒自治。勝信用之，諸將以故不親附。此其所以敗也。勝雖已死，其所置遣侯王將相竟亡秦。高祖時為勝置守冢於碭，王莽敗，迺絕。

## 引據

* 司馬遷·《史記·卷四十八·陳涉世家第十八》
* 班固·《漢書·卷三十一·陳勝項籍傳第一》

|  |  |
| --- | --- |
|
 | 名言精句，具錄於**維基語錄︰陳勝** |
# 吳廣叔

明時亦有名吳廣者，欲知其事，請閱其傳。
**吳廣**，字**叔**，楚陽夏人。二世元年秋七月，發閭左戍漁陽九百人，陳勝與廣皆為屯長。至蘄，大雨，道不通，度已失期。失期法斬，乃謀殺兩尉，召徒屬，袒右稱大楚，為壇而盟。勝自立為將軍，廣為都尉。入據陳，勝立為王，號張楚，以廣為**假王**，監諸將，以西擊滎陽。勝立甯陵君咎為魏王，周市為相。將軍田臧等相與謀矯陳王令，以誅吳廣，獻其首於勝。

## 引據

* 司馬遷《史記·卷四十八·陳涉世家第十八》
* 班固《漢書·卷三十一·陳勝項籍傳第一》
# 楚義帝

| 楚義帝 |
| --- |
| **名諱** | **熊心** |
| **生卒** | 生年不詳至楚義帝三年 |
| **在位** | 楚義帝元年至楚義帝三年 |
| **政權** | 楚 |
| **陵墓** | 楚義帝陵 |
| **先君** |  |
| **嗣君** |  |

**楚義帝**諱**心**，**羋**姓，**熊**氏。楚懷王之孫，頃襄王之從子。秦末諸王。

## 紀

義帝本楚貴族，楚亡，匿於民間而為他人牧。項梁起事，用范增之議，稱武信君，立心為**楚王**，仍號**懷**，以從民望。項梁於定陶敗死，懷王以宋義為上將軍，項羽為次將，興兵救趙。又令沛公向西入關。懷王與諸將約，先入關者王也。項羽矯殺宋義，在鉅鹿之役破章邯，懷王以項羽為上將軍。沛公先入關中，項羽使人還報懷王。王曰：「如約。」項羽由是怨懷王，乃佯尊王為**義帝**，徙於長沙郴縣，而密令英布等弒之。

## 引據

《義帝本紀》，清吳非著，原附於《楚漢帝月表》。

|  |  |  |
| --- | --- | --- |
| 上 無 | 楚國君主 | 下 無 |
# 韓廣 (燕王)

**韓廣**，秦末人，故六國之趙上穀吏。

## 傳

陳王與吳廣舉義，天下大亂。楚國使趙人武臣經略趙地。武臣定趙而使韓廣撫燕地，然廣至燕而受燕人之迎，為土人立為燕王，或曰韓廣自立為燕王也。

秦二世二年，秦攻趙王歇，燕王韓廣遣臧荼救趙。項王為總盟，破釜沉舟，大破秦兵。

漢高祖元年，項王分封，以謂燕地多險，以廣將臧荼功多，立臧荼為燕王，以韓廣遷遼東王，以無終為都。韓廣不服，雖上受遼東王，而不肯徙，終於同年被臧荼破及誅，燕及遼東皆為荼所有之。

## 引據

* 司馬遷·《史記·卷四十八·陳涉世家第十八》
* 司馬遷·《史記·卷七·項羽本紀第七》
# 武臣

**武臣**，陳人，秦末義軍之將，隸陳王勝、後自立，號**趙王**。

## 傳

秦末，陳勝、吳廣以義軍立張楚國，其將張耳、陳餘請兵攻趙。勝許，遂命武臣為將軍，張耳、陳餘為左右校尉，率兵三千以奪趙。武臣率軍自白馬津渡河北趣，次第間得數萬人，連下趙十餘城。趙之秦官見武臣軍盛，而武臣以蒯通之計，遂不戰而得三十餘城。武臣遂引軍據邯鄲。二世元年八月，從張耳、陳餘之言，立為趙王。及自立，其不受勝制，卻從西擊秦之號，而擇北取燕地。遂致周文軍敗也。二年，為其將李良所弑。

## 引據

* 司馬遷·《史記·卷四十八·陳涉世家第十八》
* 司馬遷·《史記·卷八十九·列傳第二十九》
# 韓王成

**韓成**，韓諸公子，封**橫陽君**。秦二世二年，張良說項梁曰：「君已立楚後，而韓諸公子橫陽君成最賢，可立為王，益樹黨。」項梁使良求韓成，立以為韓王。以良為司徒，與韓王將千余人西略韓地，得數城，秦輒復取之，往來為遊兵潁川。秦二世三年四月，沛公劉邦南攻潁川，屠之。因張良，遂略韓地。張良引兵從沛公，沛公令韓王成留守陽翟，與良俱南。翌年，項羽以張良從漢王劉邦，韓王成又無功，故不遣之國，與俱至彭城，廢以為穰侯，項羽又殺之。

## 據

* 《史記》
* 《漢書》
# 項梁

**項梁**，秦下相人，楚遺族也，西楚霸王項羽之叔。父燕，楚名將也，以身殉楚，其族中多為將者。

梁殺人，與羽避仇於吳。吳中賢士大夫皆出梁下。每吳中有大繇役及喪，梁常為主辦，陰以兵法部勒賓客及子弟，以是知其能。

及陳涉起兵，梁叔姪殺會稽太守殷通，任張楚之上柱國，渡江西進，屢勝秦軍。陳勝亡，項梁從范增之計，於民間尋得故楚懷王之孫，王之，仍號懷王，懷王封梁為武信君。梁率軍敗秦將章邯，於雍丘陣斬秦將李由，後於定陶為章邯所敗，亡於軍中。

## 據

* 漢·司馬遷·史記卷七·項羽本紀第七